CELEX: C2007/069/06
Language: et
Date: 2007-03-24 00:00:00
Title: Kohtuasi C-535/06: Moser Baer India Ltd 28. detsembril 2006 esitatud apellatsioonkaebus Euroopa Ühenduste Esimese Astme Kohtu 4. oktoobri 2006.  aasta otsuse peale kohtuasjas T-300/03: Moser Baer India Ltd. versus Euroopa Liidu Nõukogu

24.3.2007   
            
            
               ET
            
            
               Euroopa Liidu Teataja
            
            
               C 69/3
            
         Moser Baer India Ltd 28. detsembril 2006 esitatud apellatsioonkaebus Euroopa Ühenduste Esimese Astme Kohtu 4. oktoobri 2006. aasta otsuse peale kohtuasjas T-300/03: Moser Baer India Ltd. versus Euroopa Liidu Nõukogu
   (Kohtuasi C-535/06)
   (2007/C 69/06)
   Kohtumenetluse keel: inglise
   Pooled
   
      Apellant: Moser Baer India Ltd (esindajad: dikigoros K. Adamantopoulos, R. MacLean ja solicitor J. Branton)
   
      Teised menetluspooled: Euroopa Liidu Nõukogu, Euroopa Ühenduste Komisjon, Committee of European CD-R ja DVD+/-R Manufacturers (CECMA)
   Apellandi nõuded
   Apellant palub Euroopa Kohtul:
   
               —
            
            
               tühistada Esimese Astme Kohtu 4. oktoobri 2006. aasta otsus kohtuasjas T-300/03: Moser Baer India Limited v. Euroopa Liidu Nõukogu;
            
         
               —
            
            
               rahuldada samad nõuded, mis hageja esitas Esimese Astme Kohtule kohtuasjas T-300/03: Moser Baer India Limited v. Euroopa Liidu Nõukogu ja nimelt, tühistada nõukogu määrus EÜ 960/2003 (1) apellanti puudutavas osas;
            
         
               —
            
            
               mõista nõukogult välja kohtukulud käesolevas kohtuasjas, samuti kohtuasjas T-300/03: Moser Baer India Limited v. Euroopa Liidu Nõukogu.
            
         Väited ja peamised argumendid
   Oma apellatsioonkaebuses Esimese Astme Kohtu otsuse peale esitab apellant kolm väidet.
   Esimene väide puudutab seda, et Esimese Astme Kohus on rikkunud sidususe ja hoolsa uurimise põhimõtteid tasakaalustava tollimaksu summa määramisel, mis kehtestati Euroopa Ühendusse imporditavatele CD-R-ketastele vaidlustatud määruse alusel. Apellant väidab, et Esimese Astme Kohus ei pidanud kinni ülalmainitud põhimõtetest sedastades, et ühenduse institutsioonid toimisid seaduslikult, kui liigitasid kõik apellandi varad nende varade kategooriasse, mida toetatakse tasakaalustava subsiidiumiga. Selle tulemusena ei pidanud Esimese Astme Kohus kinni eespool mainitud ühenduse õiguse põhimõtetest.
   Teine väide puudutab kahte argumenti ja nimelt, et: i) Esimese Astme Kohus ei andnud korrektset hinnangut toimikus olevatele vastuolulistele tõenditele ja vaidlustatud määruses esinevatele võtmeelementidele, määrates kindlaks kahju, s.o. India päritolu CD-R-ketaste hinna subsideerimise uurimise perioodi jooksul; ja ii) Esimese Astme Kohus kiitis heaks vaidlustatud määruses antud hinnangu, et ühenduse CD-R-ketaste tootmisharu laoseisud moodustasid vaidlustatud määruses kahju esinemist toetava asjaolu.
   Kolmas väide on kantud asjaolust, et Esimese Astme Kohus ei ole võtnud arvesse ühenduse subsiidiumidevastase algmääruse artikli 8 lõike 7 sätteid ja ei ole arvestanud nende tegurite mõju, mis ei ole seotud Indiast pärit CD-R-ketaste impordiga, uurides põhjusliku seose olemasolu India päritolu impordi ja ühenduse CD-R-ketaste tootmisele põhjustatud kahju vahel.
   
      (1)  EÜT L 138, lk 1.